คลังให้ต่างชาติเบิกรักษาโควิดไม่อั้น
กรมบัญชีกลาง พร้อมเห็นชอบกรอบเบิกจ่ายให้ สธ. จ่ายค่าตอบแทนเสี่ยงภัยให้รายละ 1,500 บาท เพิ่มเบี้ยประชุมอีก 1,000 บาท
19 มี.ค. 2563

นายภูมิศักดิ์ อรัญญาเกษมสุข อธิบดีกรมบัญชีกลาง เปิดเผยว่า ตามที่ได้เกิดการระบาดของโรคติดเชื้อไวรัส   โคโรนา 2019 (COVID-19) โดยกระทรวงสาธารณสุขได้ขอทำความตกลงเบิกจ่ายเงินค่าตอบแทนให้เจ้าหน้าที่ ที่ปฏิบัติงานในการเฝ้าระวัง สอบสวน ป้องกัน ควบคุม และรักษาผู้ป่วยโรคติดเชื้อไวรัสโคโรนา 2019 (COVID-19) ตั้งแต่เดือน ม.ค. 2563 เป็นต้นไป จนกว่าสถานการณ์จะยุติ กรมบัญชีกลางจึงได้อนุมัติให้เบิกจ่ายค่าตอบแทนและ ค่ารักษาพยาบาลของผู้ป่วย ดังนี้
1. ค่าตอบแทนเสี่ยงภัยในการเฝ้าระวัง สอบสวน ป้องกัน ควบคุม และรักษาผู้ป่วยโรคติดเชื้อไวรัสโคโรนา 2019 (COVID-19) สำหรับแพทย์และสัตวแพทย์ ที่ปฏิบัติงานในหน่วยงานสังกัดกระทรวงสาธารณสุข  หน่วยงานนอกสังกัดกระทรวงสาธารณสุข สถานพยาบาลเทศบาลและท้องถิ่น ผลัดละ 1,500 บาทต่อคน
ส่วนพยาบาล นักวิชาการด้านการสาธารณสุข นักวิทยาศาสตร์การแพทย์ นักเทคนิคการแพทย์ นักรังสีการแพทย์ เจ้าพนักงานสาธารณสุข เจ้าพนักงานวิทยาศาสตร์การแพทย์ และเจ้าหน้าที่อื่น ๆ ที่ปฏิบัติงานในหน่วยงานสังกัดกระทรวงสาธารณสุข หน่วยงานนอกสังกัดกระทรวงสาธารณสุข สถานพยาบาล เทศบาลและท้องถิ่น ได้รับค่าตอบแทนผลัดละ 1,000 บาทต่อคน โดยการปฏิบัติงานต้องมีลักษณะเป็นเวรเป็นผลัด ๆ ละ ไม่ต่ำกว่า 8 ชั่วโมง
2. ค่าตอบแทนในการประชุมครั้งละ 1,000 บาทต่อคน สำหรับบุคคลภายนอกที่ไม่ใช่ข้าราชการหรือข้าราชการที่มีความรู้ ความสามารถ และประสบการณ์ในการให้คำปรึกษาด้านการแพทย์และสาธารณสุขเพื่อรับมือกับสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) โดยได้รับการแต่งตั้งตามคำสั่งกระทรวงสาธารณสุข
3. ค่ารักษาพยาบาลของผู้ป่วยยืนยัน (ตรวจพบเชื้อไวรัสโคโรนา 2019 (COVID-19)) และผู้ป่วยที่เข้าเกณฑ์การสอบสวนโรค (PUI) โดยคนต่างชาติที่ไม่มีสิทธิเบิกค่ารักษาพยาบาล ให้เบิกตามค่าใช้จ่ายที่เกิดขึ้นจริง ส่วนคนต่างชาติและคนไทยที่มีสิทธิเบิกสวัสดิการค่ารักษาพยาบาลอยู่แล้ว ให้เบิกได้เฉพาะในส่วนที่เกินจากสิทธิ
รายงานข่าวจากกรมบัญชีกลาง เปิดเผยว่า ในส่วนของกรมบัญชีกลาง มีหน้าที่ในการให้กรอบตามกฎหมาย เรื่องของการเบิกจ่าย ว่าสามารถทำได้หรือไม่ แก่กระทรวงสาธารณสุข ซึ่งแนวทางตามข้อตกลงดังกล่าว สามารถดำเนินการได้
ส่วนของรายละเอียดปลีกย่อย ว่าผู้ป่วยที่เป็นชาวต่างชาติ กลุ่มไหนจะเบิกได้หรือไม่ได้ เพดานการเบิกจ่ายจะเป็นเเท่าไหร่ นั่นเป็นทาง สธ.จะกำหนดหลักเกณฑ์